ספור טיול רגועים קא"ו אוגוסט 2003

	נפלה עטרת ראשינו, תצילנה אוזנינו ויקרע הלב לגזרי גזרים מהנשמע על מזימות החופשים אודות טיולי רגועים של אופנועים ושאר כלי רכב מוטוריים היוצאים בשבת קודש בהובלת אלחנן השרוני ובת זוגתו שתחיה קארין הכוהנת המאיימים להכרית ח"ו אותנו ואת בנינו אחרינו מעץ חיי התורה ולכופינו לסוע איתם ביום שבת קודש שבו המצווה לעבוד את השם במסירות נפש כפולה ומכופלת הוסתה בדרכי עורמה לשבט ולחסד במסירות נפש אפיקורסי של הנאת הגוף והנפש בפיקניק כדרך עובדי האלילים ועובדי עבודה זרה ח"ו (חס וחלילה).
על כן מצאנו חובה בנפשנו להזהירכם תלמידי חכמים חובשי ותופסי ביהמ"ד (בית המדרש) חזור והזהר לא להצטרף לטיולים אלו כדוגמת הטיול שיצא ביום השביעי בו צווינו לשבת ולהנפש ביום כה לחודש אב התשס"ג (23 לחודש אבגוסט למניינם טפו טפו).
ידוע תדעו כי המציל נפש אחת מישראל כאילו הציל עולם ומלואו, ובדרכיהם לא הלכתם, ואת מעשיהם לא עשיתם, וכי אסור מדרך האיסור להצטרף עמהם בנסיעתם בדרכי ירושלים, וכי לא תחנו עימם בחניית הבוקר במצפה מודיעין, שם עולצים הם ואוכלים ושובעים כדרך הגויים רחמנא לצלן.
ובכל כוחכם ובמסירות הנפש נעמוד איתן גם נגד נסיון זה, ולא נעבור על דעתנו, ולא נתפתל עימם בדרך העולה לעיה"ק (עיר הקודש) ירושלם, ואף אחד מאיתנו לא יילך, ואף אחד לא ימסור דעתו לחבר מרעים מעין אלו, ואת דגל תוה"ק (תורת הקודש) נישא ברמה, ולא נחליפהו ולא נורידהו בעד כל מחיר.
והשי"ת (השם יתברך) יעזרנו למען כבוד שמו לעמוד כנגד הטריפה וה"כבש הנמוך" והגדי שבושל בחלב אימו ללא הכשרת הבד"ץ תובב"א  ושאר שקצים שנאכל בבית זית ונטרף שם בתאוות בשרים שכל נפש יהודי תצילנה מפני חטאים ותאוות מעין אלו ה' ירחם, וכבר נאמר שארבנן אינן צריכין נטירותא.
וחובה כפולה ומכופלת מוטלת על כל בן אמונה, להתגבר ולהתאמץ בכל היכולת לעמוד מפני ניסיונות כגון אלו העלולים להביאנו עד כדי שמד, ולהתמיד בלימוד התורה ביתר שאת וביתר עוז, שלא יצטרף לבני בלי יעל אלו ההופכים קודש לחול וסבל להנאת בשרים.
ובזכות תורה"ק אשר היא מגינא ומצילא נינצל מכל אויב ויוציאנו השם במהרה לרווחה ולחיים טובים, ויושיענו תשועת עולמים בביאת גואל צדק ואתחלתא דגאולא, במהירה בימינו אמן פעיה"ק, כי אסור הדבר ואין שום מקום פשרות בעבירה חמורה זו, ומוטל על כל אב ואם להדריך את פנויות והנשואות לא לבוא ולא לילך לטיול פריצות מעין זה שבו נפגשים רחמנא לצלן גברים נשים וטף ומבלים יחד בחיק הטבע, אוכלים ושובעים ומקיימים אינטראקציא תוך ערבוב מין בשאינו מינו, ועדיף לסבול ייסורים ובית הסהר כחנה ושבעת בניה וכפי שאומר הכתוב-אשיב ממצולות ים-כי עליך הורגנו כל היום (גיטין נ"ז).
והשם יעזרנו להינצל מגזירה נוראה זו ונאמר אמן !
נכתב על-ידי התלמיד החכם יובל קנון שליט"א

(נ.ב. הטקסטים הוצאו מהקשרם במקור ממכתבי רבנים בנושא גיוס בחורי ישיבות).

תודות וגדולות ונצורות:
- ביטוח גרר וגומל חסדים –גמ"ח אופנוגרר ובפרט לרבנו ומורנו אלי שוקרון.
- סיור חניונים מקדים וקורא בתורה – הגדול בתורה גרשון גייסט
- אירגון הפיקניק עצמו ומחזירים בתשובה – האדמו"ר אייל והרבנית ענת גרון
- פרסום הטיול ומתפללים 3 פעמים ביום – התלמיד החכם יובל קנון,  בחור הישיבה אורן קוסלובסקי והצדיקה קוקי על הסוזוקי 
- עזרה בתכנון מסלול הטיול וכותב סת"ם – הגאון צחיק אדני
- ווסטים ומצילי אלמנות – האברך הגדול בתורה אורן קוסלובסקי והרבנית הצנועה ענבר קרנר 
- הדפסת תוכנית הטיול ומיני פאשקבילים – התלמיד החכם יובל קנון
- חובש ורופא חולים –  בעל התשובה ז'ק סודאי
- מאסף ומאכיל יתומים – הרב רוני פרגר 
- מובילה (בשיתוף) ואוספת מצוות – עקרת הבית קרין כהן 
-  תמיכה לוגיסטית ונותנים במסתור –  מרא דארטא  משה בויארסקי, הפייטן אראל סמו, החזן אסף שבתאי, והגבאי ינק'לה ניר.
- מרשלים מורי הדרך ועומדים לפני התיבה –  אראל סמו שליט"א, התלמיד החכם יובל קנון, תלמיד הישיבה יובל קוק, הראשון לציון צחיק אדני, התינוק שנשבה יריב נחשון,  האברך אלכסנדר פז, והגוי של שבת רענן שנהב.
- הערות קונסטרוקטיביות וקוראים בתורה – ראש הישיבה (ר"מ) אייל גרון, והמקובל ינקל'ה ניר.

ואם שכחתי מישהו – סליחה. 
אלחנן שרון